ཀྲིན་ཅན་པང་གིས་ནན་གྱིས་བསྟན་དོན།རྨ་འབྲི་རྫ་གསུམ་འབྱུང་ཡུལ་ནི་རང་རྒྱལ་གྱི་སྐྱེ་ཁམས་ཀྱི་ལྕགས་རི་གལ་ཆེན་དང་།ཀྲུང་ཧྭ་མི་རིགས་ཀྱི་ཚེ་སྲོག་གི་འགོ་ཁུངས་ཡིན་ལ།རང་རྒྱལ་གྱི་ཆུ་བསྐྱིལ་ས་དང་ཤན་ཤུགས་ཁྱབ་ཁོངས་ཆེས་ཆེ་བའི་སྐྱེ་ཁམས་རྩོལ་ནུས་ཁུལ་ཡིན་པ་དང་།དེའི་སྐྱེ་ཁམས་སྲུང་སྐྱོབ་ཐད་ནས་རྒྱལ་ཡོངས་རང་བཞིན་དང་ཐ་ན་འཛམ་གླིང་རང་བཞིན་གྱི་དོན་སྙིང་གལ་ཆེན་ལྡན།རྨ་འབྲི་རྫ་གསུམ་འབྱུང་ཡུལ་སྐྱེ་ཁམས་སྲུང་སྐྱོབ་དང་འཛུགས་སྐྲུན་ནི་དུས་ཡུན་རིང་ཞིང་དཀའ་ཁག་ཆེ་བའི་རྒྱལ་ཡོངས་རང་བཞིན་དང་མ་ལག་རང་བཞིན་གྱི་བཟོ་སྐྲུན་ཞིག་ཡིན་ལ།སྐྱེ་ཁམས་སྲུང་སྐྱོབ་དང་དཔལ་འབྱོར་འཕེལ་རྒྱས་བར་གྱི་འགལ་ཟླ་འབུར་དུ་ཐོན་པ་དང་།སྐྱེ་ཁམས་གནས་སྤོར་བྱས་པའི་མང་ཚོགས་དང་ས་དེར་གཞིས་སྡོད་བྱེད་པའི་མང་ཚོགས་དབུལ་ཐར་བྱེད་དཀའ་བ།རྨང་གཞིའི་སྒྲིག་ཆས་ཐད་ཀྱི་བུ་ལོན་མང་བ་སོགས་ཐག་གཅོད་བྱེད་དགོས་པའི་གནད་དོན་མང་པོ་གནས་པ་དང་།རྨ་འབྲི་རྫ་གསུམ་འབྱུང་ཡུལ་གྱི་སྐྱེ་ཁམས་རྒྱུན་མཐུད་ངང་འཕེལ་རྒྱས་སུ་གཏོང་བ་དང་དམངས་ཚིས་ལ་རྒྱུན་མཐུད་ངང་འགན་སྲུང་བྱེད་པའི་དཀའ་ཁག་ཧ་ཅང་ཆེ།མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཆབ་སྲིད་ལངས་གནས་མཐོ་བ་དང་།རྒྱལ་སྲིད་སྤྱི་ཁྱབ་ཁང་གི་མཚོ་སྔོན་གྱི་རྨ་འབྲི་རྫ་གསུམ་འབྱུང་ཡུལ་རྒྱལ་ཁབ་སྐྱེ་ཁམས་སྲུང་སྐྱོབ་ཕྱོགས་བསྡུས་ཚོད་ལྟ་ཁུལ་གྱི་སྤྱི་ཁོག་གི་ཇུས་གཞིའི་གྲོས་གཞི་ལག་བསྟར་བྱེད་པའི་བརྒྱུད་རིམ་ཁྲོད་ཉམས་མྱོང་རྩ་ཆེན་བསྡུ་གསོག་བྱས་ལ།ཞིང་ཆེན་ཡོངས་ཀྱི་མི་དམངས་ཀྱི་སྣེ་ཁྲིད་དེ་སྤྱི་ཁྱབ་ཧྲུའུ་ཅི་ཡི་ཏན་ཏན་ཏིག་ཏིག་བཞིའི་མཛུབ་སྟོན་དགོངས་དོན་གྱི་སྣེ་ཁྲིད་འོགགོམ་པ་རེ་རེ་བཞིན་ཞིང་ཆེན་ཡོངས་ཀྱི་སྐྱེ་ཁམས་དཔལ་ཡོན་འཛུགས་སྐྲུན་ལ་སྐུལ་འདེད་གཏོང་བའི་ཐད་བྱ་བ་མང་པོ་བསྒྲུབས་ཟེར།